Kantoor van die meester gesluit weens korrupsie, bedrog  Die Wes-Kaapse hooggeregshof. Die kantoor van die meester van die hooggeregshof is landswyd gesluit, hangende die uitkoms van ŉ ondersoek na wanbestuur, korrupsie en bedrog in dié kantoor. Die departement van justisie en korrektiewe dienste het dié aankondiging Maandag gedoen. Luidens ŉ verklaring het pres. Cyril Ramaphosa die spesiale ondersoekeenheid opdrag gegee om ondersoek in te stel na bogenoemde klagte. “Die spesiale ondersoekeenheid het gevolglik vandag ŉ soek-en-beslagleggingsoperasie in die meester se kantoor landswyd uitgevoer,” lui die verklaring. Die ondersoek is genoodsaak deur verskeie klagte van wanadministrasie en korrupsie. In een geval in Mpumalanga word dit beweer dat ŉ beampte in die meester se kantoor R1,7 miljoen in die sak gesteek het deur middel van bedrieglike aktiwiteite. Die ondersoek hou verder verband met wanadministrasie met betrekking tot die administrasie van boedels, die hantering van minderjariges se geldsake en die oorsig van likwidasie van maatskappye. “Ons het dus geen ander keuse gehad as om die meester se kantoor landswyd te sluit nie, ten einde die ondersoekeenheid die geleentheid te gee om inligting wat relevant is tot die ondersoek sonder enige hindernisse te versamel,” lui die versklaring. Die departement sê hy is ten volle bewus daarvan dat die meester se kantoor ŉ kritieke rol in die samelewing speel. “Ons versoek mense egter om hul besoek aan die meester se kantoor met net ŉ dag uit te stel. Dringende sake kan deur middel van die plaaslike landdroshof na hoofkantoor deurgegee word.”